kardosdrur/scandi-wiki huggingface dataset:
Gerda Madvig

Gerda Madvig, født Heyman (14. april 1868 i København – 10. september 1940 i Charlottenlund) var en dansk billedhugger og maler.

Hun var datter af grosserer Philip Wulff Heyman og Hanne Emilie Adler. Hun lærte at tegne hos Carl Thomsen og derefter at modellere hos professor August Saabye, hos hvem hun arbejdede i fire-fem år. I 1892 udstillede hun på Charlottenborg Forårsudstilling En kvinde, 1893 Et sovende barn. Desuden har hun modelleret en legemsstor figur, kaldet Asra og nogle buster, bl.a. af en søster, der var gift med maleren Georg Seligmann. Hun anvendte især familiemedlemmer som modeller, men også berømte personer, såvel samtidige, som professor Julius Petersen, og afdøde, som eksempelvis komponisten Frédéric Chopin. Som billedhugger var hun naturalist, mens hun maler var præget af den franske impressionisme. Gerda Madvig dyrkede tillige musik og gav koncerter i Paris, hvor hun var bosat fra 1903 til kort før sin død. 1901-03 havde hun besøgt Italien.

Hun blev gift 16. maj 1905 i Paris med maleren Charles William Madvig (5. januar 1874 i Paris - 18. september 1940 sammesteds), søn af handelsfuldmægtig Wilhelm Michael Madvig og Mary Charlotte Julien. 

Hun er begravet på Hellerup Kirkegård.

Værker 
 En kvinde (udstillet 1892)
 Sovende barn (udstillet 1893)
 Moderen (relief, 1902-03)
 Asra (figur)
 Dyrestatuetter (bronze)
 La vigilance (bronze, ca. 1937)
 Kristus (1938)
 Statuetter af datteren Edith
Buster:
 Professor, matematiker Julius Petersen (gips, Københavns Universitet)
 Jenny Seligmann, født Heyman
 Hanne Heyman (marmor)
 J.F. Willumsen (Paris 1904)
 Frédéric Chopin (1933)
 Minister Roger Garreau
 Charles Madvig
 Pianisten Pierre d'Arquennes
 Aage Louis Dessau
Malerier:
 Fiskehavn i Nordfrankrig (udstillet 1928)
 Stilleben og blomsterbilleder

Kilder 
 

Personer fra København
Jøder fra Danmark
Personer der er konverteret til kristendommen
Billedhuggere fra Danmark
Malere fra Danmark
Danskere i 1800-tallet
Danskere i 1900-tallet
Version2

Version2 er et dansk online nyhedsmedie der udgives af Mediehuset Ingeniøren A/S fra websiden http://www.version2.dk. 
Mediet, der startede den 8. november 2006,
henvender sig til it-professionelle der arbejder med informations- og kommunikationsteknologi både i praksis og forretningsmæssigt.

IT-udvikleren Poul-Henning Kamp har sin egen blog under Version2.

Blandt de emner der har optaget debattørene i Version2 har været: Rejsekortet, NemID og e-valg som alle er blevet kritisk behandlet. 
Debatten på Version2 om e-valg tilskrives en førende rolle til at oppositionen i Folketinget forkastede et lovforslag om indførelse af elektroniske valg i Danmark.

Henvisninger 

Netaviser fra Danmark
Kirill Petrenko

Kirill Petrenko (  ; født 11. maj 1972 i Omsk, Sovjetunionen) er en russisk dirigent.

Petrenko er søn af en violinist og fik undervisning i klaver som ung, og havde sin offentlige debut som pianist som 11-årig. Som 18-årig emigrerede han og hans familie til Østrig, hvor hans far spillede for symfoniorkestret i Vorarlberg. Petrenko studerede formelt ved Vorarlberger Landeskonservatorium i Feldkirch, hvor han dimitterede med udmærkelse i sit klaverstudie. Han fortsatte sine musikalske studier i Wien ved Universität für Musik und darstellende Kunst Wien, hvor Uroš Lajovic var blandt hans lærere. Blandt hans øvrige lærere og mentorer i direktion var bl.a. Myung-whun Chung, Edward Downes, Péter Eötvös og Semjon Bytjkov.

Petrenko havde debut som dirigent i 1995 i Vorarlberg med en opsætning af Benjamin Brittens Let's Make an Opera. Han var Kapellmeister ved Wiener Volksoper fra 1997 til 1999. Fra 1999 til 2002 var han Generalmusikdirektor for Südthüringisches Staatstheater, Das Meininger Theater i Meiningen i Tyskland, hvor hans værker bl.a. omfatter direktionen af Richard Wagners fire operaer i Nibelungens Ring i 2001, på fire efter hinanden følgende dage, der var hans første professionelle erfaringer med Wagners operaer som dirigent. Petrenko var Generalmusikdirektor for Komische Oper Berlin fra 2002 til 2007. Oktober 2010 blev Petrenko udnævnt til Generalmusikdirektor for Bayerische Staatsoper, med ansættelse fra 2013.

Siden 2018 er han chefdirigent for Berlinerfilharmonikerne.

Kildehenvisninger

Eksterne henvisninger 
 Biografi 
 Los Angeles Philharmonics omtale af Kirill Petrenko  

Personer fra Omsk
Dirigenter fra Rusland
Kontrafon

Kontrafon er et dansk politisk, anti-kommercielt pladeselskab der startede i september 2011.
Kontrafon arbejder frivilligt, non-profit og efter DIY-konceptet, hvilket betyder at alt overskud der laves på salget af plader går til at producere nye plader. Det handler nemlig ikke om penge, men om musik med holdning. 

Alle udgivelser er trykt på vinyl og kan desuden downloades gratis fra deres websted.

Kontrafon blev søsat for at give undergrundskunstnere med politiske vinkler en platform for at kunne komme ud med deres budskaber, for således at få en større del af undergrund til at tage stilling til samfundet.

Hos Kontrafon leverer kunstneren numrene til en udgivelse, hvorefter pladeselskabet sørger for produktion, distribution og reklame. 
For at opnå maksimal frihed er ingen kunstnere bundet til Kontrafon som pladeselskab, da de kun signes for den aktuelle udgivelse.

Udgivelser 
2011
 Paulo & DJ Cars10 - Bare en idé / Zapper (300 stk. nummererede 7") (September 2011) (KTF001)
 TopGunn & Klumben, Mighty Mala - Du En Lort / Dancehall Stickup (300 stk. nummererede 7" + Genoptryk: 100 stk. unummererede 7") (September 2011) (KTF002)
 Wendy Wonder - Unite and Rebel / Fire (300 stk. nummererede 7") (September 2011) (KTF003)
 Raske Penge, Klumben - Bor Her / Rundt (300 stk. nummererede 7" + Genoptryk: 100 stk. unummererede 7") (September 2011) (KTF004)
 One More Than 12 - Can't Reach Me Here / Expelled From Society (300 stk. nummererede 7") (September 2011) (KTF005)

2012
 Tudsegammelt - Brun Fløj / På Landet (300 stk. nummererede 7") (Marts 2012) (KTF006)
 Chancho & Mighty Mala // Ham Der Hasse - "I En Transport Stil": Cykeltur / Offentlig Transport (300 stk. nummererede 7") (Marts 2012) (KTF007)

2013
 Vakili // Mund De Carlo - Falder Ik' For Dig / Alt Før Men Er Ligegyldigt (300 stk. nummererede 7") (Januar 2012) (KTF008)
 Khalazer - Ik' Nok Hash I København / Forsvinder (300 stk. nummererede 7") (Januar 2012) (KTF009)
 StektFlesk - Farveblind / Én Nakker Én (300 stk. nummererede 7") (Januar 2012) (KTF010)

Kilder og henvisninger

Pladeselskaber fra Danmark
Letland ved sommer-OL 2012

Letland deltog ved Sommer-OL 2012 i London som blev arrangeret i perioden 27. juli til 12. august 2012.

Medaljer

Medaljevinderne 

Lande ved sommer-OL 2012
2012
Den kristne side

Den kristne side (Den hellige side) er den lokale betegnelse for den del af Sønderborg som ligger på Sundevedsiden.

Navnet stammer fra tiden med pontonbroen Frederik VII's Bro der eksisterede fra 1856 til 1930, som forbandt de to bydele på hver side af Als Sund. Hvis man ville passere broen, skulle der betales bropenge. Dette gjaldt dog ikke om søndagen. Byen havde nemlig kun én kirke, Sankt Marie Kirke, som lå på Alssiden. Befolkningen på den modsatte side fik derfor gratis passage over broen for at kunne komme til gudstjeneste om søndagen, hvilket medførte en sand folkevandring over broen hver søndag.

Selvom passagen over Als Sund har været gratis siden indvielsen af Kong Christian den X's Bro i 1930, har betegnelsen hængt ved og benyttes stadig.

Eksterne henvisninger 
 Om Den kristne side

Bydele i Sønderborg
Ulkebøl

Ulkebøl (tysk: Ulkebüll) er en bydel i Sønderborg, beliggende 3 km nordøst for centrum. Bydelen hører til Ulkebøl Sogn, som frem til kommunalreformen i 1970 var en selvstændig sognekommune. Ulkebøl Kirke, der stammer fra omkring år 1200 og er Sønderborgs ældste kirke, ligger i den østlige ende af bydelen.

Faciliteter 
 Ulkebøl Skole har ca. 600 elever, fordelt på 0.-9. klassetrin i 3 spor, og 80 ansatte.
 Ulkebøl Hallen blev indviet i 1968 og består af sportshal, 3 mødelokaler og cafeteria. Hallen ligger ved siden af skolen, som er en af dens brugere. Desuden bruges den af 3 idrætsforeninger: Vidar-Ulkebøl Håndbold, Ulkebøl Badminton og Ulkebøl Gymnastik.
 Børnehuset Ulkebøl har plads til 72 børnehavebørn, 30 vuggestuebørn og 16 børn i et specialpædagogisk tilbud.

Historie 
Landsbyen Ulkebøl strakte sig fra kirken mod nordvest til søen Ulkebøldam. Øst for kirken hedder området Spang. En spang er en primitiv bro over et vandløb, så navnet refererer sikkert til passagen af Vadbæk, som tidligere løb gennem et bredt sumpet område på sin vej ud i Spang Nor, der er en del af Augustenborg Fjord. På det preussiske målebordsblad ses diger, der er opført for at indvinde noget af området.

Amtsbanerne på Als 
Amtsbanerne på Als, der blev åbnet i 1898, oprettede et trinbræt i Spang. Det blev en station i 1914, da der blev opført en købmandshandel, som blev indrettet med ventesal og billetsalg – på de tyske småbaner var det helt normalt at kombinere stationen med en kro eller købmandshandel. Stationen hed på tysk Spang-Ulkebüll, men efter genforeningen i 1920 kom den til kun at hedde Spang.

Genforeningssten 
På adressen Spang 4 står et monument, der blev afsløret på Valdemarsdag 1937 til minde om genforeningen. Foran Ulkebøl Kirke står en sten, der også minder om genforeningsåret 1920, men primært minder om 76 mænd fra Ulkebøl Sogn, som faldt i 1. verdenskrig.

Mommark-banen 
Da de smalsporede amtsbaner i 1933 blev nedlagt og erstattet af en normalsporet statsbane mellem Sønderborg og Mommark, blev Spang station bevaret, men med en ny og mindre stationsbygning. Begge bygninger ligger stadig på gaden Spang, statsbanestationen i nr. 4, amtsbanestationen i nr. 8 – den har en bevaringsværdi på 5.

Mommark-banen blev nedlagt i 1962. Dens tracé er bevaret som cykel- og gangsti, mod sydvest gennem Sundsmark til Grundtvigs Alle og mod øst gennem Spang Vade og Vollerup.

Noter

Eksterne kilder/henvisninger 

 SDFE kortviser: Målebordsblade, preussiske 1877-1920, danske 1920-71

Bydele i Sønderborg
Byer og bydele med genforeningssten
Sundsmark

Sundsmark er en bydel i Sønderborg, beliggende 3 km nordøst for centrum. Bydelen hører til Ulkebøl Sogn.

Retten i Sønderborg med et bitingsted for Vestre Landsret ligger i Sundsmark.

Faciliteter 
Sundsmarkcentrets udendørs faciliteter er på størrelse med 9 almindelige fodboldbaner, men kan også streges op til 7-mands og 5-mands fodbold. Der findes en kunststofbane, og flere baner har lysanlæg. Desuden er der mulighed for håndbold, kroket, petanque og beachvolley. De indendørs faciliteter er SFS Hallen på 24 x 45 meter med opstregning til 6 idrætsgrene, en multihal på 12,7 x 12,7 meter med parketgulv og et køkken med service til 150 personer.

Historie 
Sundsmark er en tidligere landsby, der er vokset sammen med Sønderborg, især i kraft af villabyggeri i 1960'erne.

Jernbanen 
Sundsmark fik et trinbræt på Amtsbanerne på Als, der blev åbnet i 1898. Ved trinbrættet blev der i 1902 opført en kro, som fik billetsalg og godsekspedition – kombinationen af kro og station var normal på de tyske småbaner. Da de smalsporede amtsbaner i 1933 blev nedlagt og erstattet af en normalsporet statsbane mellem Sønderborg og Mommark, blev Sundsmark station igen trinbræt. Det blev nedlagt midt i 1950'erne, altså inden udviklingen tog fart i Sundsmark. Den gamle stationskro, der har en bevaringsværdi på 6, findes stadig som beboelse på Stationsvej 29.

Mommark-banen blev nedlagt i 1962. Dens tracé er bevaret gennem Sundsmark som cykel- og gangsti, mod sydvest til Grundtvigs Alle og mod øst gennem Spang Vade og Vollerup.

Noter 

 

Bydele i Sønderborg
Yun Chi-ho

Yun Chi-ho (hanja: 尹致昊, hangul 윤치호, født 26. december 1864 i  Asan, Syd Chungcheong-provinsen, død 9. december 1945, Gaesong, Gyeonggi-do, Sydkorea) var en koreansk politiker, uafhængighedaktivist og lærer. Han var onkel til Yun Po Sun, Sydkoreas fjerde præsident.

Eksterne henvisninger 

 Yun Chi-ho (koreas)
 Universitet Emory, Yun chi-ho dagbog, 1883-1943  (Engelsk)
 brev af Yun Tchi Ho (Engelsk)

Politikere fra Sydkorea
Antikommunister fra Sydkorea
Personer der har begået selvmord
Kristne missionærer
Hans Jensen (arkitekt)

Hans Jensen (1804 i København – 25. april 1849 sammesteds) var en dansk arkitekt.

Han var plejesøn af portrætmaler Christian August Lorentzen, blev opdraget hos denne i hans bolig på Charlottenborg og kom efter sin konfirmation i murerlære samt besøgte fra 1819 Kunstakademiet, hvis sølvmedaljer han vandt i årene 1824-25. Han var i nogle år assistent ved Akademiets bygningsskole, og vandt i 1829 den lille guldmedalje. Han konkurrerede derpå i 1841 til den store guldmedalje og tog sig meget nær, at den ikke blev tilkendt ham. Dog fandt man meget rosværdigt i hans udkast. Disse uheld røvede ham lysten til at bruge sine kræfter, uagtet han skal have været en duelig og talentfuld kunstner. Imidlertid var han fra 1837 informator ved Kunstakademiets bygningsskole, men efter nogle års forløb sløvedes hans åndskræfter, således at han fik sin afsked på grund af svagelighed. Jensen blev gift 16. april 1834 i København med Ane Hansine Saxild (hjemmedøbt 2. januar 1804 i Skien - 1876), datter af købmand Jens Ludvig Saxild og Susanne Anne Forbech, men efter få års ægteskab bragte hans sygdom ham ud af virksomhed, og familien havde en mørk tid, indtil døden bortkaldte ham den 24. april 1849 i et pludseligt krampetilfælde, kun 45 år gammel.

Sin plejefader, Lorentzen, satte han i 1829 et af ham selv tegnet mindesmærke. Hans eneste søn røbede også i sin opvækst talent for bygningskunsten, kom efter sin konfirmation i lære hos tømrermester Julius Blom og tegnede hos N.S. Nebelong, men 19 år gammel døde han pludselig.

Han er begravet på Assistens Kirkegård.

Værker 
 Et badehus (udstillet 1825, lille sølvmedalje)
 En stadsport med en bro (udstillet 1826, store sølvmedalje)
 En lampe (tegning, udstillet 1826)
 En sølvtemaskine (tegning, udstillet 1827)
 Mindesmærke over C.A. Lorentzen (1829, Garnisons Kirkegård)

Kilder 
 

Ansatte ved Kunstakademiets Arkitektskole
Arkitekter fra Danmark
Personer fra København
Danskere i 1800-tallet
Chr. Winthersvej (Vejle)

Christian Winthers Vej er en vej i det nordlige Vejle på bakken op mod Uhrhøj. Vejen er opkaldt efter digteren Chr. Winther.

I 2012 kårede hjemmesiden danskebjerge.dk Chr. Winthersvej som "Danmarks stejleste vej" - med en maksimal stigningsprocent på 25,5.

Chr. Winthersvej starter sit forløb nede fra Jellingvej i en højde af 20 meter over havet og fortsætter opad mod nord. Toppunktet befinder sig 79 meter over havet. I alt er gaden 520 meter lang, hvoraf de første 420 meter har stigende terræn. Terrænet begynder dog allerede at stige, før man kommer til Chr. Winthersvej.

Hele stigningen på selve Chr. Winthersvej er på 14 % i gennemsnit.

De nederste 160 meter af gaden har trapper som fortov. Det er også på denne snævre del af gaden, at Chr. Winthersvej er Danmarks stejleste. På de 160 meter stiger gaden med 35 højdemeter, hvilket svarer til en gennemsnitlig stigningsprocent på 21,8 % over de 160 meter.

Stejlest er Chr. Winthersvej lige før t-krydset ved Gl. Kongevej. Her har asfalten en hældning på 25,5 %. Dette er eksempelvis 6,5 % mere end den stejle Kiddesvej, som også ligger i Vejle.

Eksterne henvisninger 
 http://www.danskebjerge.dk/artikler-stejlesteveje5.htm ("Mød muren i Vejle (danskebjerge.dk)")

Gader i Vejle
Ballongyngen

Ballongyngen er en forlystelse i Tivoli fra 1943.

Ballongyngen er et pariserhjul udformet som luftballoner. Deraf navnet. Tivoli ejede tidligere et mindre pariserhjul, som hed Det store Ur. Det lukkede i 2012 . Ballongyngen er bygget og indviet i 1943, men allerede i 1880'erne havde Tivoli et pariserhjul med gondoler som luftballoner.

En meget kendt Tivoli-plakat viser en gondol fra Ballongyngen. Plakaten er af Ib Andersen fra 1943 og genoptrykt i 1952.

Ballongyngen er baggrund for en scene i den danske filmmusical Forelsket i København hvor Siw Malmkvist og Henning Moritzen synger Bent Fabricius Bjerre og Volmer Sørensens "Forelsket i København" (Du og jeg).

Tekniske data
Fart: 10 km/t eller 12-15 sek./omdr.
Antal ballongynger: 6
Højde: 18,7 meter
Afstand fra centrum til hver ballongynge: 7,5 meter
Turens længde: 2-5 min
Kapacitet: 24 personer/tur
Opført: 1943

Eksterne links 
Tivolis side om Ballongyngen

Pariserhjul
Tivoli
Sønder Havnegade

Sønder Havnegade er en gade i Sønderborg. Gaden er 250 meter lang og går langs Alssund fra Kirkebakken i nord til Sønderbro i syd lige før Sønderborg Slot. Gaden er brostensbelagt med nedsat fartbegrænsning. I gaden findes der flere restauranter og den er et populært turistmål i sommerperioden, og fra 2021 er gaden hver juli og august omdannet til gågade.

På grund af sin beliggenhed, har gaden flere gange været oversvømmet.

I den nordligste ende lå tidligere margarineproducenten Solofabrikken.

Referencer

Gader i Sønderborg
Store Rådhusgade

Store Rådhusgade er en gade i Sønderborg. Gaden er ca. 150 meter lang fra Rådhustorvet i nord, til den i syd efter et sving mod vest fortsætter over i Brogade. Gaden hører til blandt de ældste dele af Sønderborg, men eftersom byen blev bombarderet i 1864 findes her ikke mange bygninger af ældre dato.

Gaden er kendetegnet ved at indeholde mange caféer, restauranter samt diskoteker og andre beværtninger.

Gader i Sønderborg
Augustenborg Landevej

Augustenborg Landevej er en vej på Als. Vejen er 7,3 km lang og er på noget af strækningen anlagt som 4-sporet hovedvej.

Vejen starter ved Grundtvigs Alle i Sønderborgs østlige bydel. Herfra går den gennem bydelene Ulkebøl og Sundsmark indtil den møder Omfartsvejen i en dobbeltsporet rundkørsel lige udenfor byen. Her støder den til primærrute 8, der kommer fra Alssundbroen. Vejen fortsætter mod øst, nu som 4-sporet omfartsvej uden om Augustenborg. Undervejs er der frakørsler mod Hørup og Augustenborg, inden vejen ender i en dobbeltsporet rundkørsel øst for Augustenborg, hvor primærrute 8 fortsætter til Fynshav og sekundærrute 405 går til Nordborg.

Tidligere havde hovedvejen kun et spor i hver retning, men den store daglige trafik mod Danfoss i Nordborg gjorde udbygningen nødvendig. Vejen er delvist finansieret af midler fra Danfoss, som sammen med Linak også har sponsoreret kunstværkerne i de to store rundkørsler.

3. etape af Tour de France 2022 havde målstreg på Augustenborg Landevej.

Referencer 

Gader i Sønderborg
Lokaliteter ved Tour de France 2022
Barça TV

Barça TV er en spansk TV-kanal styret af FC Barcelona. Kanalen er tilgængelig i en catalansk, spansk og engelsk version. Kanalen har hovedkvarter på klubbens stadion, Camp Nou.

Kanalen var en af de første af sin slags (Klub TV), og var ifølge forretningsstrateg Peter Fisk en meget vellykket del af en marketingkampagne, som betød en stigning på 20 % i antallet af medlemskaber. Kanalen indgår i forskellige tv-pakker i diverse lande, men kanalen kan også købes enkeltvis. For en pris svarende til 3 euro om måneden, får seerne eksklusiv adgang til interviews med spillerne, rapporter fra ungdomsafdelingen mv. Udover at tage udgangspunkt i en lokal catalansk version, er kanalen også tilgængelig på spansk og engelsk for at appellere til et verdensomspændende publikum.

Tv-kanaler
Fútbol Club Barcelona
Etableret i 1999
Medier fra Spanien
Amerikavej

Amerikavej er en gade på Vesterbro i København.

Vejen blev bygget af den amerikanske konsul John Murray Forbes som sidegade til Vesterbrogade. Vejen gik forbi hans lystejendom "Amerika" ned til hans vindmølle som blev kendt som Amerikamøllen. Vejen fik sit navn i 1863 men var allerede udlagt som privat gade i 1854. Møllen blev bygget i 1814 som amerikanermølle og brændte ned i 1849. Blev bygget op igen i 1850 som hollændermølle. Møllen blev revet ned i 1882 og selve møllehuset blev ombygget til Kjøbenhavns Arbejderhjem "Nain" i 1884. Før møllen lå den murede galge på samme adresse, Amerikavej 24, for enden af Amerikavej. I dag findes som musikhuset VEGA på denne grund. 

Galgen, som oprindelig lå lige udenfor Vesterport, blev flyttet til området ved Amerikavej i 1622 og lå her helt til 1792. Det var her Johan Friedrich Struensees og Enevold Brandts parterede kroppe hang på hjul og stejle efter deres henrettelse 28. april 1772 på Østerfælled. Det menes at deres legemsdele har hængt der i nogle år, til kun knoglerne var tilbage.
Ingen ved, hvor de derefter blev begravet, men nogen havde kravlet op i en stige og trukket en fortand ud af munden på Struensee. I 1895 fandt man ved en udgravning på Enghavevej to skeletter med de løse kranier placeret mellem benene, og da det ene hoved manglede en fortand, antog man, at det kunne dreje sig om netop Struensee og Brandt. De blev så begravet på Vestre Kirkegård. I 1920'erne blev kisterne anbragt i gravkapellet under Sankt Petri Kirke i København. Ifølge Sankt Petri Kirke er de ikke i gravkapellet, men begravet i jorden. Det er aldrig blevet undersøgt, om det virkelig er Struense og Brandts rester.

Kilder

Gader på Vesterbro
Cant del Barça

Cant del Barça (Barça hymne) er den officielle hymne for FC Barcelona. Hymnen blev til i 1974 for at fejre klubbens 75 års jubilæum. Hymnen er skrevet af Jaume Picas og Josep Maria Espinas og musikken er komponeret af Manuel Valls.

Hymnen blev officielt første gang fremført den 27. november 1974 på Camp Nou, før en kamp mellem FC Barcelona og Østtyskland. Et kor bestående af 3.500 personer fremførte hymnen under ledelse af Oriol Martorell. 

Den 28. november 1998, under klubbens 100-års jubilæum, blev hymnen fremført af den catalanske singer-songwriter Joan Manuel Serrat i slutningen af en festival på Camp Nou. Siden 2008-09 sæsonen er "Cant del Barça" blevet broderet på alle officielle Barcelona trøjer.

FC Barcelona
FC Barcelona Museum

FC Barcelona Museum (catalansk: FC Barcelona Museu) er et museum, der blev indviet den 24. september 1984 under Josep Lluís Nuñez' formandskab. I 2000 blev museet omdøbt "præsident Nuñez museum" under formandskabet af hans efterfølger, Joan Gaspart. Den 15. juni 2010 blev museet genåbnet efter en lang omstrukturering.

Omstruktureringen betød, at museet blev opdelt i tre separate afsnit med en 3D-biograf, audiovisuelle touch-screens, samt information om FC Barcelona's historie. Den første sektion indeholder en samling af billeder, dokumenter og trofæer der er med til at dokumentere og illustrere klubbens historie. Herefter følger en interaktiv glasvæg der giver de besøgende mulighed for at røre ved skærmene og se information om klubben. Glasvæggen, som er udstyret med laser-teknologi, gør det blandt andet muligt at se videoer, billeder og musik om klubben. 

Den anden sektion er en privat kunstsamling på en permanent udstilling på museet, der udstiller værker af lokale kunstnere som Dalí, Miró og Tàpies. I det tredje afsnit er "Futbolart Collection" der viser forskellige fodbold memorabilia fra hele klubbens historie, herunder et trofæ-rum med alle trofæer, eller en kopi heraf, som klubben har vundet gennem tiden. 

Blandt mange memorabilia i sektionen "Futbolart Collection" finder man støvlerne, som Ronald Koeman scorede det vindende mål med i det 111. minut af finalen ved Mesterholdenes Europa Cup i 1992 mod Sampdoria, som sikrede Barcelonas første titel i Europa Cup'en for Mesterhold.

Museet har et areal på 3.500 kvadratmeter og tiltrækker 1,2 millioner besøgende om året, og er således det næstmest besøgte museum i Barcelona efter Museu Picasso, som tiltrækker 1,3 millioner besøgende.

Museum
Museer i Spanien
Gule Hest

Gule Hest Gjæstgiveriet lå området mellem Værnedamsvej og Vesterbrogade 144 (Tvedes Bryggeri) på Vesterbro i København. Gule Hest blev bygget midt i 1700-tallet og hed "Haabet" fra 1788.

Ole Ferdinand Olsen købte den gamle ejendom og udparcellerede en del af dens jorder. I 1885 blev Ferdinand Olsens gård nedrevet og Kingosgade i stedet anlagt med tilhørende etagebyggeri på adressen Vesterbrogade 104-106, mellem Brorsonsgade og Kingosgade.

Vesterbro
Forsvundne bygninger, konstruktioner og anlæg i København